text: মোহাম্মদ রফিকের বিদায়ের পর বাংলাদেশ দলের স্পিন আক্রমণভাগ সামলাচ্ছিলেন আব্দুর রাজ্জাক। এরপর এলেন সাকিব, যার সাথে রাজ্জাকের জুটিটাও জমেছিল বেশ। সেই রাজ্জাক ফর্মহীনতায় একটা সময় হারিয়ে গেলেন। ততদিনে অবশ্য সাকিব নিজের জাত চিনিয়েছেন।
  Also Read - কারস্টেনকে বিমোহিত করেছেন সবাই
  তবে আক্ষেপের বিষয়, জাতীয় দল থেকে রাজ্জাক বাদ পড়ার পর এখনও সাকিবের যোগ্য কোনো সঙ্গীর দেখা মেলেনি, যিনি সাকিবের মতো বাঁহাতে অফ-স্পিন করতে পারেন। বিগত কয়েক বছরে তাইজুল ইসলাম, আরাফাত সানি, মোশাররফ রুবেল, সানজামুল ইসলাম, সাকলাইন সজীবের মতো প্রতিভাবান স্পিনাররা দলে সুযোগ পেয়েও কার্যকর হতে পারেননি।
  সম্প্রতি ঘরোয়া ক্রিকেটে চমকপ্রদ পারফরম্যান্স করে নজর কেড়েছেন নাজমুল ইসলাম অপু। ২৭ বছর বয়সী এই ক্রিকেটারের স্বপ্ন, জাতীয় দলে জায়গা পোক্ত করে থিতু হবেন সাকিবের বোলিং সঙ্গী হিসেবে।
  মঙ্গলবার সংবাদমাধ্যমের সাথে আলাপকালে অপু জানান, সাকিবের পাশে রীতিমতো শূন্য পড়ে থাকা বাঁহাতি স্পিন বোলারের জায়গাটি পূরণ করতে চেষ্টা চালিয়ে যাচ্ছেন তিনি। অপু বলেন-
  'চাচ্ছি এ জায়গায় থিতু হতে। সবচেয়ে বড় কথা সাকিব ভাই বলছিলেন আমাকে পেলে তিনি না কি ভালো আত্মবিশ্বাস পান।'
  বাঁহাতি স্পিনারদের উপর থাকে দলের গুরুদায়িত্ব। বিশেষ করে উপমহাদেশের কন্ডিশনে এবং বাংলাদেশের মতো স্পিন-নির্ভর দলে। অপু জানান এ বিষয়ে তার পরিকল্পনা।
  তার অভিমত, সাকিব উইকেট তুলে নেওয়ার জন্য বল করলে নিজে করে যাবেন রান আটকানোর চেষ্টা। আর এই রান আটকানোর ব্যাপারটি তিনি বেশ ভালোই পারেন…
  'আমি ইকোনমি বোলিং করছি। ইকোনমি বোলিংটাই করার চেষ্টা করব। ব্রেক থ্রু দেওয়ার জন্য সাকিব ভাই তো আছেনই।'
  নিজেকে তৈরির পেছনে অপু অনুসরণ করার জন্য পাচ্ছেন সাকিবকেই। অপু বলেন, 'এভাবে হলে টিমওয়ার্ক হয়। সে পরিকল্পনাতেই আছি। তিনি যেহেতু এক নম্বর অলরাউন্ডার। সবকিছু অনেক ভালো বোঝেন, তিনি যেভাবে বার্তা দিচ্ছেন সেভাবেই করার চেষ্টা করছি।'